KIRJALLINEN KYSYMYS E-0773/03 esittäjä(t): Konstantinos Hatzidakis (PPE-DE) komissiolle. Attiki Odos -rakennushankkeen talousarvion ylittäminen.



Virallinen lehti nro 280 E , 21/11/2003 s. 0085 - 0086



KIRJALLINEN KYSYMYS E-0773/03 esittäjä(t): Konstantinos Hatzidakis (PPE-DE) komissiolle (12. maaliskuuta 2003) Aihe: Attiki Odos -rakennushankkeen talousarvion ylittäminen Aiempaan kysymykseeni (P-0239/03(1)) antamassaan vastauksessa komissio ei ilmeisesti väärinkäsityksen vuoksi vastannut siihen, mitä kysyin. Tarkemmin sanottuna komission vastauksessa mainitaan, että Attiki Odos -moottoritien rakennuskustannukset ovat 1 713 miljoonaa euroa, joka on vähemmän kuin vastauksessa aiempaan kysymykseeni (E-2894/01(2)) mainitut 3 175 miljoonaa euroa. Tämä johtuu ilmeisesti siitä, että komission viimeisin vastaus koskee vain kautta 20002006. Lisäksi komissio ei mainitse, onko talousarvio ylitetty ja mistä ylitykset johtuvat. Tämän vuoksi kysyn jälleen komissiolta seuraavaa: - Mikä Attiki Odos -hankkeen talousarvio oli rakennustöiden käynnistyessä? - Onko hankkeen talousarvio ylitetty rakennustöiden alkamisesta tähän päivään mennessä, ja mistä nämä ylitykset johtuvat? - Mitkä ovat Attiki Odos -moottoritien rakennuskustannukset yhteensä, kun otetaan huomioon hankkeen muotoutuminen ajan myötä, ja onko talousarviota ylitetty? (1) EYVL C 161 E, 10.7.2003, s. 200. (2) EYVL C 115 E, 16.5.2002, s. 189. Michel Barnier'n komission puolesta antama vastaus (16. huhtikuuta 2003) Kreikan viranomaisten ja urakoitsijan vuonna 1996 allekirjoittamassa, Ateenan kehätien (Attiki odos) rakentamista koskevassa käyttöoikeussopimuksessa varataan 1 248,7 miljoonan euron (nykyhinnoin) suuruinen kiinteä määrä tähän hankkeeseen, jonka rakentamisesta ja hallinnoimisesta urakoitsijalla on täysi vastuu. Julkisen tuen osuus summasta on 418,2 miljoonaa euroa ja yksityissektorin 830,5 miljoonaa euroa. Sopimuksessa määrätään julkisista oheistöistä, joihin on varattu 146,75 miljoonaa euroa (nykyhinnoin) ja jotka eivät sisälly kiinteään määrään, ja siinä sallitaan kyseisten töiden enintään 50 prosentin arvonnousu. Siinä annetaan myös mahdollisuus toteuttaa lisätöitä, joiden kustannukset saavat olla enintään 50 prosenttia 1 248,7 miljoonan euron kiinteästä määrästä. Tällaisia töitä on sittemmin hyväksytty. Hyväksymispäätöksiä edelsi useimmissa tapauksissa tuomioistuimen päätös eräiden Ateenan kehätien tuntumassa olevien alueiden ympäristöolojen parantamisesta. Kansallisten vastuuviranomaisten toimittamien tietojen mukaan sopimuksen mukaisia oheistöitä toteutetaan 220 miljoonalla eurolla ja lisätöitä 571,21 miljoonalla eurolla (nykyhinnoin). Kun nämä lisätään 1 248,7 miljoonan euron kiinteään määrään, kokonaissummaksi tulee 2 040 miljoonaa euroa. Muita käyttöoikeusopimukseen kuulumattomia hankkeen kustannuseriä ovat pakkolunastukset, yksityisten insinöörien ja konsulttien palkkiot, arkeologiset työt sekä julkisen palveluverkoston siirtäminen. Kun nämä kustannuserät lisätään mainittuun 2 040 miljoonan euron kokonaismäärään, kehätien kokonaiskustannukset, käyttöoikeussopimus sekä muut kustannuserät mukaan lukien, nousevat noin 3,2 miljardiin euroon. Attiki odos -toimenpide sisältyy tieväyliä, satamia ja kaupunkisuunnittelua kaudella 20002006 koskevaan toimenpideohjelmaan, ja se katsotaan rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1991(1) 25 ja 26 artiklassa määritellyksi suurhankkeeksi. Hankkeeseen on anottu Euroopan aluekehitysrahastosta (EAKR) 476 miljoonaa euroa osana yhteisön tukikehystä III. Julkisten menojen osuus on 951 miljoonaa euroa, ja hankkeen kokonaiskustannukset ovat 1 713 miljoonaa euroa, yksityissektorin osuus mukaan luettuna. Tuki kattaa osan hankkeen kiinteästä määrästä, osan oheis- ja lisätöistä sekä myös osan muista kustannuseristä. EAKR:n rahoitusosuutta ei ole tulevaisuudessa mahdollista lisätä ohjelmakauden 20002006 yhteisön tukikehyksen tai koheesiorahaston lisävaroilla. (1) EYVL L 161, 26.6.1999.